ഐഎന്എസ് വിക്രാന്ത്: കടലിലെ പരീക്ഷണയാത്ര ആരംഭിച്ചു കൊച്ചി കൊച്ചി കപ്പല്ശാലയില് ഇന്ത്യ തദ്ദേശീയമായി നിര്മിച്ച ആദ്യ വിമാനവാഹിനി കപ്പല് ഐഎന്എസ് വിക്രാന്ത് കടലിലെ പരീക്ഷണയാത്ര സീ ട്രയല്സ് ആരംഭിച്ചു. കന്നി പരീക്ഷണ യാത്രയില് കപ്പലിന്റെ പ്രകടനം, ഹള്, പ്രധാന പ്രൊപ്പല്ഷന്, പവര് ജനറേഷന് ആന്ഡ് ഡിസ്ട്രിബ്യൂഷന് പിജിഡി, സഹായ ഉപകരണങ്ങളുടെ പ്രവര്ത്തനങ്ങള് എന്നിവ സൂക്ഷ്മമായി നിരീക്ഷിക്കും. കഴിഞ്ഞ നവംബര് 20ന് തുറമുഖത്ത് നടന്ന ബേസിന് ട്രയല്സിന്റെ ഭാഗമായി കപ്പലിന്റെ പ്രൊപ്പല്ഷന്, പവര് ജനറേഷന് ഉപകരണങ്ങള്, സാങ്കേതിക സംവിധാനങ്ങള് എന്നിവയുടെ കാര്യക്ഷമത പരീക്ഷിച്ചിരുന്നു. 262 മീറ്റര് നീളവും 62 മീറ്റര് വീതിയും സൂപ്പര് സ്ട്രക്ചര് ഉള്പ്പെടെ 59 മീറ്റര് ഉയരവുമുള്ള വിമാനവാഹിനിക്കപ്പലില് ആകെ 14 ഡെക്കുകളിലായി 2,300 കംപാര്ട്ട്മെന്റുകളുമാണുള്ളത്. നാവികരടക്കം 1700 ഓളം ജീവനക്കാര്ക്കായി രൂപകല്പ്പന ചെയ്ത കപ്പലില് വനിതാ ഓഫീസര്മാര്ക്ക് പ്രത്യേക ക്യാബിനുകളുമുണ്ട്. ഗതിനിര്ണയം സംവിധാനത്തിന്റെയും യന്ത്രസാമഗ്രികളുടെയും നിര്മാണത്തിന് ഉള്പ്പെടെ ഉയര്ന്ന നിലവാരമുള്ള യന്ത്രവല്കൃത സാങ്കേതികവിദ്യയാണ് ഉപയോഗിച്ചിരിക്കുന്നത്. ഒരേ സമയം ഹെലികോപ്റ്ററുകളെയും, ഫൈറ്റര് വിമനങ്ങളെയും വഹിക്കാന് കഴിയുന്ന വിക്രാന്തിന് 28 മൈല് വേഗവും 18 മൈല് ക്രൂയിസിംഗ് വേഗവും 7,500 മൈല് ദൂരം സഞ്ചരിക്കാനുള്ള ശേഷിയുമുണ്ട്. ഇന്ത്യന് നാവികസേനയുടെ ഡയറക്ടറേറ്റ് ഓഫ് നേവല് ഡിസൈനാണ് കപ്പല് രൂപകല്പ്പന ചെയ്തത്. പ്രതിരോധ മന്ത്രി രാജ്നാഥ് സിംഗ് 25 ജൂണ് 21ന് കപ്പല് സന്ദര്ശിച്ച് കപ്പലിന്റെ നിര്മാണ പുരോഗതി വിലയിരുത്തിയിരുന്നു. കോവിഡിന്റെ രണ്ടാം തരംഗത്തെ തുടര്ന്നാണ് കടല് പരീക്ഷണങ്ങള് ആരംഭിക്കുന്നതിന് കാലതാമസം നേരിട്ടത്. വിക്രാന്ത് കമ്മീഷന് ചെയ്യുന്നതോടെ തദ്ദേശീയമായി വിമാനവാഹിനി കപ്പല് രൂപകല്പ്പന ചെയ്ത് നിര്മ്മിക്കുന്ന രാജ്യങ്ങളുടെ പട്ടികയില് ഇന്ത്യയും ഉള്പ്പെടും.